આમ જોઈએ તો સરકારે આ બજેટમાં ખર્ચ પર નિયંત્રણ મૂકવાનો પ્રયત્ન કર્યો છે તે પ્રશંસનીય છે, પરંતુ મહેસૂલી જાવક પર વિશેષ ધ્યાન એટલે કેન્દ્રિત કરાયું છે કે દુનિયાભરની નાણાં સંસ્થાઓ મૂડીરોકાણ માટેનાં રેટિંગ કરતી વખતે આ આંકડાઓ પર વિશેષ ધ્યાન આપે છે. આનો એક અર્થ એ થાય કે વધુ તેજ ગતિથી વિકાસ કરવાની પ્રાથમિકતા આ બજેટમાં નથી અપાઈ. વિકાસની બાબતમાં ભારતની સરખામણી ચીન સાથે થાય છે. આજથી ચાર દસકા પહેલાંના સમય પર ધ્યાન દઈએ તો ત્યારે ચીનની આર્થિક સ્થિતિ, સામાજિક માળખું અને માળખાગત સુવિધાઓ ઘણી કંગાળ હતી, પરંતુ ત્યાર બાદ વિશ્વભરમાંથી તેણે આવકારેલા મૂડીરોકાણ પછી ચીન ઘણુ વિકસિત બની ગયું છે. ચીને ત્યારે મૂડીરોકાણ સામે થતાં મહેસૂલી નુકસાનની ચિંતા કરી નહોતી. અલબત્ત, ચીનની શાસન વ્યવસ્થા ચુસ્ત હોવા છતાં પ્રગતિની સાથે-સાથે તેણે ફુગાવાનું જોખમ પણ ઉઠાવવું પડ્યું છે અને ઉદ્યમી સમાજ તેમાંથી બહાર પણ આવતો રહ્યો છે.